એક દુઃખદ ઘટના ગયા અઠવાડિયે બની ગઈ, ખ્યાતનામ અભિનેત્રી શ્રીદેવીનું ૨૪ ફેબ્રુઆરી ૨૦૧૮એ સાંજે નિધન થયું. સમગ્ર ભારત સાથે દુનિયાએ પણ આ દુઃખદ સમાચારની નોંધ લીધી. મૃત્યુ અકાળે અને આકસ્મિક થયું. ભગવાન સદગતના આત્માને શાંતિ આપે. ચલચિત્રની દુનિયામાં શ્રીદેવી સદા તેમના અભિનય, સુંદર નેત્રો અને હ્રદયસ્પર્શી વ્યક્તિત્વ માટે જાણીતા રહેશે. પ્રાપ્ત માહિતી અનુસાર શ્રીદેવીનો જન્મ ૧૩ ઓગસ્ટ ૧૯૬૩એ શિવકાશીમાં થયો છે. સવારે ૫:૩૦ વાગ્યાના જન્મ સમયે નિરયન પદ્ધતિ મુજબ ઉદિત લગ્ન કર્ક છે. કર્ક લગ્નમાં ભગવાન રામ, ભારતના પ્રથમ વડાપ્રધાન જવાહરલાલ નહેરુ, રાજ કપૂર, ઇન્દિરા ગાંધી, હિતેન્દ્ર દેસાઈ સહિત અનેક ખ્યાતનામ વ્યક્તિઓએ જન્મ લીધો છે.સદગત શ્રીદેવીની કર્ક લગ્નની જન્મકુંડળીમાં સૂર્ય, શુક્ર પ્રથમ ભાવમાં, બુધ બીજા ભાવમાં, મંગળ કન્યા રાશિમાં ત્રીજા ભાવમાં, કેતુ ધન રાશિમાં છઠે, શનિ વક્રી મકર રાશિમાં સાતમે, ગુરુ મીન રાશિમાં વક્રી નવમે, ચંદ્ર વૃષભનો લાભ ભાવે, રાહુ મિથુન રાશિમાં બારમે છે. શ્રીદેવીની જન્મકુંડળીમાં સાત ગ્રહો છ રાશિમાં આવવાથી દામ/દામિની યોગ સર્જાયો છે. જે જાતકને ખૂબ ખ્યાતિ આપે છે. શંખ, ભેરી અને પુષ્કલ જેવા અનેક શુભ યોગો તેમની જન્મકુંડળીમાં હતાં જેમણે કાળક્રમે શ્રીદેવીનું ખૂબ જ ખ્યાતિ અપાવી. મીનનો ગુરુ, શુક્ર કેન્દ્રમાં અને બુધ બીજે સરસ્વતી યોગ કરે છે. જે તેમને ગાયન, નર્તન અને અભિનય કળામાં પારંગત બનાવે છે.